Vrou geskors ná ‘rassevoorval’ met klantDanielle Barendse. (Foto: Verskaf) ŉ Jong vrou wat by ŉ bekende hardewaremaatskappy in Centurion werksaam is, is Donderdag geskors nadat sy ŉ klag van crimen injuria teen ŉ klant gelê het. Dit kom nadat die klant, ŉ senior bestuurder by die Tshwane-metroraad, haar glo in die winkel rondgejaag en valslik as ŉ rassis uitgekryt het. Maroela Media het vroeër berig dat vier mense tussen Danielle Barendse (20) en die beskuldigde moes intree nadat sy na die ontvangstoonbank gevlug en hy haar agternagesit het. Sy het haar tot AfriForum gewend en ŉ saak van aanranding en crimen injuria is teen die klant aanhangig gemaak. Natasha Venter, adviseur by AfriForum se privaatvervolgingseenheid, sê haar werkgewer het nou aan die eenheid te kenne gegee dat die klant woedend is dat Barendse ŉ strafregtelike klagte teen hom ingedien het, daarom dat sy nou geskors is. “In plaas daarvan om stappe te doen om hul werknemer veilig te laat voel, besluit die werknemer eerder om haar meer as ŉ maand later, volgens hulle vir ‘haar eie beskerming’, te skors.” Venter sê die bestuur het Barendse aanvanklik daarvan beskuldig dat sy onprofessioneel opgetree het deur destyds van die klant af weg te stap. Dit ten spyte van die feit dat dit die winkel se eie interne beleid is oor hoe om moeilike klante te hanteer. “Die bestuur het boonop Woensdag aan die privaatvervolgingseenheid erken dat Danielle glad nie rassisties opgetree het nie en dat sy die laaste persoon is wat ŉ klant sou vloek, soos die klant beweer. Nou word sy skielik geskors.” AfriForum se privaatvervolgingseenheid voer aan dat Barendse inderwaarheid ŉ slagoffer van geslagsgebaseerde geweld was “deurdat hierdie man haar laat vrees het vir haar lewe, asook dat hy haar fisiek te lyf sou gaan”. “Hierdie tipe gedrag kan op aanranding neerkom. Waarom die werkgewer nie dadelik opgetree het en hierdie man uit die winkel laat verwyder het nie, is ondenkbaar. Op die beeldmateriaal van die voorval kan ŉ mens sien hoe verontrus hierdie jong vrou is, maar daaraan heg die werkgewer klaarblyklik geen waarde nie.” Die skorsing sal hersien word hangende ŉ dissiplinêre verhoor. Beeldmateriaal van die voorval. (Foto: Verskaf)